Bagai 'pekan berhantu'
Ipoh: Umpama 'pekan hantu', itu mungkin perkara pertama yang terlintas di fikiran ketika berada di sebahagian kawasan pembangunan pusat komersial Medan Station 18 di Lahat, dekat sini.Ini kerana hampir keseluruhan dari sekurang-kurangnya lima blok bangunan rumah kedai di situ tidak berpenghuni, usang, malah kelihatan terbengkalai.Agak pelik apabila kawasan sejak lebih 10 tahun lalu dirancang untuk dibangunkan sebagai pusat komersial itu sehingga kini masih terbengkalai walaupun kawasan sekitarnya begitu 'meriah' dengan deretan rumah kedai di zon lainnya yang berpenghuni selain terletak berhampiran dua pusat beli-belah.Tinjauan mendapati terdapat lima deretan rumah kedai antara dua hingga tiga tingkat di situ seakan projek terbengkalai.Ia membabitkan tiga deretan bangunan di laluan Medan Stesen 18/4, serta dua lagi bangunan di masing-masing di Medan Stesen 18/6 dan Medan Stesen 18 /22.Ia belum termasuk beberapa lagi deretan rumah kedai di situ yang seakan tidak berpenghuni walaupun pembinaannya dilihat siap dan difahamkan perkara itu sudah berlarutan sejak lebih 10 tahun lalu. Ada juga antara deretan rumah kedai berhampirannya yang berpenghuni namun hanya kurang separuh daripada jumlah premis di sesuatu deretan sama.Sekurang-kurangnya dua deretan dilihat terbengkalai, malah pemandangannya turut dicemari longgokan sampah, selain tumbuhan menjalar yang tumbuh di kawasan bangunan itu.Penduduk yang hanya mahu dikenali sebagai Fazli, 41, berkata, pemandangan di pusat komersial terbengkalai itu menyakitkan mata.Menurutnya, keadaan itu tidak sepatutnya berlaku apatah lagi taraf bandar raya Ipoh yang dikenali sebagai antara destinasi pelancongan terkemuka.Beliau berkata, suasana sekitar kawasan juga sunyi biarpun terletak tidak jauh dari dua pasar raya besar ternama."Disebabkan itu ia kerap menjadi lokasi tumpuan 'kutu jalanan' termasuk gelandangan serta penagih dadah."Adakalanya ada aktiviti haram dilakukan sekitar bangunan terbengkalai itu termasuk menjadi sarang penagih dadah, kes kecurian selain vandalisme dengan menconteng struktur bangunan kedai itu," katanya yang juga peniaga kecil-kecilan.Pekerja kedai alat telekomunikasi Mohamad Arif, 31, berkata, suasana lengang dan sunyi di kawasan itu dikenal pasti menjadi lokasi sesuai untuk kegiatan haram termasuk premis kedai judi dalam talian."Setakat ini saya belum nampak lagi penagih dadah sedang 'lalok' sekitar kawasan itu tetapi waktu malam memang saya biasa nampak ada orang melepak dan tidur di kawasan kaki lima bangunan terbengkalai itu," katanya.Sementara bagi Amurul Rabbani Rashid, 31, mengakui orang ramai risau ketika melalui kawasan itu yang dikatakan sebagai lokasi kerap berlaku perlakuan jenayah seperti kes kecurian selain 'port' penagih dadah.Menurutnya, keadaan bangunan terbengkalai juga boleh menyumbang kepada masalah demam denggi apabila air bertakung tidak diselenggara secara sepatutnya."Keadaan bangunan terbengkalai sebegitu memang berpotensi menjadi tempat pembiakan nyamuk Aedes."Dulu pun ia menjadi menjadi tempat lepak penagih dadah yang dikatakan turut mencuri beberapa prasarana seperti lampu, fius dan sebagainya," katanya. Ikuti penjelasan pihak berkuasa berhubung isu ini dalam terbitan Harian Metro esok.